সূত্রে আরও জানা গেছে, দেশের ৩শ’টি আসনের মধ্যে ইতোমধ্যে ৩০০টি আসনের প্রার্থী তালিকা চূড়ান্ত করা হয়েছে। আগামী কয়েকদিনের মধ্যে ৩০০ আসনের প্রার্থী তালিকা সংবাদ সম্মেলনের মাধ্যমে ঘোষণা করা হবে বলে জানিয়েছেন দলের প্রেসিডিয়াম সদস্য মাওলানা সৈয়দ মোসাদ্দেক বিল্লাহ আল মাদানী। তিনি বলেন, স্বাধীনতার পর ৪২ বছর ধরে যারা ক্ষমতায় এসেছে তারা ইসলামের জন্য উল্লেখযোগ্য কোন ভূমিকা রাখতে পারেনি। সবাই নিজ নিজ স্বার্থ হাসিলের জন্য চেষ্টা করেছে। ইসলামী হুকুম আহকাম চালু রাখতে তাদের ওপর নির্ভর করা যায় না। আল্লাহ তায়ালার বিধি বিধান মতো রাষ্ট্র পরিচালনার জন্য পূর্ণাঙ্গ ইসলামী হুকুম প্রতিষ্ঠার জন্য সকলের সহযোগিতা প্রয়োজন। আগামী জাতীয় সংসদ নির্বাচনে দেশের ৩শ’ আসনে প্রার্থী মনোনয়ন দেয়া হবে। ভোট পাই বা না পাই, ইসলামী আন্দোলনের নামে প্রতি কেন্দ্রে ভোট বাক্স থাকবে। মোসাদ্দেক বিল্লাহ আল মাদানী সাহেব দলীয় নেতাকর্মীদের উদ্দেশ্যে বলেন, দেশের সামাজিক অবক্ষয়, দুর্নীতিসহ বিভিন্ন অপরাধ দমাতে ইসলামী আন্দোলনের বিকল্প নেই। এ কথা সকলকে বুঝিয়ে হাত পাখা প্রতীকে ভোট দেয়ার জন্য আহ্বান করতে হবে।